Source: https://ispis.sk/judikatura/KSKE/6Co217/2011
Timestamp: 2020-03-29 02:09:45+00:00
Document Index: 5786401

Matched Legal Cases: ['§ 148', '§ 214', '§ 212', '§ 219', '§ 219', '§ 224', '§ 142', '§ 3', 'súd ', 'súd ', 'súd ', '§ 148', 'súd ', 'súd ', 'súd ', 'súd ', '§ 214', '§ 212', 'súd ', '§ 219', 'Súd ', '§ 148', 'súd ', 'súd ', 'súd ', 'súd ', 'súd ', 'súd ', '§ 219', '§ 224', '§ 142', 'súd ', '§ 3']

KSKE 6 Co 217/2011 - iSpis
iSpis Judikatúra – KSKE 6 Co 217/2011
KS v Košiciach, dátum 19.03.2012, sp.zn. KSKE 6 Co 217/2011
§ 148 ods. 1 OSP § 214 ods. 2 OSP § 212 ods. 1 OSP § 219 ods. 1 OSP § 219 ods. 2 OSP § 224 ods. 1 OSP § 142 ods. 1 OSP § 3 ods. 9 zákona č. 757/2004
OSSN 7C56/2008
Súd: Krajský súd Košice Spisová značka: 6Co/217/2011 Identifikačné číslo súdneho spisu: 7608206121 Dátum vydania rozhodnutia: 20. 03. 2012 Meno a priezvisko sudcu, VSÚ: JUDr. Viktória Midová ECLI: ECLI:SK:KSKE:2012:7608206121.1
Uznesenie Krajský súd v Košiciach v právnej veci žalobcov: C. J., nar. X.X.XXXX, bytom vo E. B., X. XXX/XX, 2/ I. J., nar. X.X.XXXX, bytom Y., Y. XXX, obaja zastúpení JUDr. Martinom Bašistom, advokátom so sídlom v Poprade, Námestie sv. Egídia 95, proti žalovaným: 1/ G. J., nar. XX.X.XXXX, bytom v C., J. XXX/X, 2/ C. Š., nar. XX.X.XXXX, bytom v D. L. E., B.Á. XXXX/XX, 3/ S. K., nar. X.X.XXXX, bytom v G., B.. D. XXXX/XX, 4/ E. Š.Š., nar. X.X.XXXX, bytom vo D. Š., G. XX, všetci zastúpení Mgr. Tomášom Adamcom, advokátom so sídlom v Spišskej Novej Vsi, Levočská 3, v konaní o zrušenie a vyporiadanie podielového spoluvlastníctva, o odvolaní žalovanej v 4.rade proti uzneseniu Okresného súdu Spišská Nová Ves, č. k. 7C/56/2008-241 zo dňa 24. júna 2011
Uznesením súd prvého stupňa zaviazal žalovanú v 4.rade zaplatiť štátu na účet Okresného súdu Spišská Nová Ves trovy štátu vo výške 413,60 € do 30 dní od právoplatnosti uznesenia.
Rozhodol tak s poukazom na ust. § 148 ods. 1 O.s.p. a s poukazom na právny názor vyslovený Krajským súdom v Košiciach v uznesení č. k. 6Co/302/2010-237 zo dňa 18.4.2011. Žalovanú v 4.rade zaviazal na náhradu trov konania štátu v celom rozsahu z dôvodu, že bola neúspešná v konaní ako jediná účastníčka a zároveň nepreukázala splnenie predpokladov pre oslobodenie od súdnych poplatkov. V konaní vo veci samej nepožiadala o oslobodenie od súdnych poplatkov, nebola od súdnych poplatkov oslobodená a v čase rozhodovania v merite veci pri zisťovaní jej osobných a majetkových pomerov bola zamestnaná, okrem spoluvlastníckeho podielu v spornom rodinnom dome bola spoluvlastníčkou nehnuteľnosti v katastrálnom území K., kde v tom čase bývala. Na preskúmanie aktuálnych pomerov súd ju vyzval prostredníctvom jej právneho zástupcu dňa 10.5.2011, na ktorú výzvu žalovaná nereagovala, a preto ju zaviazal na náhradu trov konania štátu, predstavujúcich vyplatené znalečné z prostriedkov štátu.
Proti tomuto uzneseniu v zákonnej lehote podala odvolanie žalovaná v 4.rade prostredníctvom právneho zástupcu, ktorý v dôvodoch odvolania uviedol, že má za to, že u žalovanej v 4.rade sú predpoklady, aby bola súdom oslobodená od súdnych poplatkov. Navrhol, aby odvolací súd po vykonaní dokazovania ohľadom zárobkových a majetkových pomerov u žalovanej v 4.rade napadnuté uznesenie zrušil a žalovanú v 4.rade oslobodil od súdnych poplatkov. Zároveň požiadal, aby bolo zaslané príslušné tlačivo na preukázanie týchto pomerov.
Krajský súd v Košiciach ako odvolací súd prejednal odvolanie žalovanej v 4.rade bez nariadenia pojednávania v zmysle ust. § 214 ods. 2 O.s.p. v rozsahu danom ustanovením § 212 ods. 1,3 O.s.p. a dospel k záveru, že odvolaniu žalovanej v 4.rade nie je možné vyhovieť.
Správne a zákonu zodpovedajúce sú aj dôvody napadnutého uznesenia, s ktorými sa odvolací súd v celom rozsahu stotožňuje a na tieto odkazuje (§ 219 ods. 2 O.s.p.) .
Súd prvého stupňa správne aplikoval pri rozhodovaní o trovách konania štátu ust. § 148 ods. 1 O.s.p., riadiac sa pritom vysloveným právnym názorom odvolacieho súdu vo vyššie citovanom uznesení a vzhľadom na nepreukázanie predpokladov na oslobodenie od súdnych poplatkov žalovanou v 4.rade túto ako neúspešnú účastníčku správne zaviazal na náhradu trov konania štátu v celom rozsahu.
Z obsahu spisu je zrejmé, že uznesením Krajského súdu v Košiciach č.k. 6Co/302/2010-237 zo dňa 18.4.2011 bolo zrušené predchádzajúce rozhodnutie súdu o trovách konania štátu a súdu prvého stupňa bolo uložené, aby rozhodol o trovách konania štátu podľa výsledku konania, t.zn. zaviazal na ich náhradu žalovanú v 4.rade ako neúspešnú účastníčku konania za predpokladu, že u nej nie sú splnené predpoklady pre oslobodenie od súdnych poplatkov.
Vyššie uvedené uznesenie bolo doručené právnemu zástupcovi žalovanej v 4.rade Mgr. Tomášovi Adamcovi dňa 10.5.2011 spolu s výzvou, aby zabezpečil vyplnenie potvrdenia o majetkových a zárobkových pomeroch žalovanej v 4.rade, ktoré tlačivo zároveň súd v prílohe zaslal a doručil ho spolu s uznesením Krajského súdu v Košiciach dňa 10.5.2011, ako to vyplýva z doručenky na č.l. 240 spisu. Na splnenie povinnosti uložil lehotu 15 dní.
V určenej lehote a ani do rozhodnutia súdu prvého stupňa, resp. ani do rozhodnutia odvolacieho súdu žalovaná v 4.rade nezaslala (sama ani prostredníctvom svojho právneho zástupcu) vyplnené potvrdenie o svojich majetkových a zárobkových pomeroch, ani iným spôsobom tieto nedeklarovala a ani ich nepreukázala.
Preukázanie predpokladov pre oslobodenie od súdnych poplatkov je pritom nevyhnutnou podmienkou pre oslobodenie neúspešného účastníka od platenia trov konania štátu. Je preto v záujme účastníka konania, aby svoje osobné, majetkové a zárobkové pomery preukázal. Pri nepreukázaní osobných, majetkových a zárobkových pomerov musí znášať negatívne dôsledky spočívajúce v uložení povinnosti zaplatiť trovy konania štátu.
Z vyššie uvedeného je zrejmé, že aj keď súd prvého stupňa pristúpil k šetreniu osobných a majetkových pomerov žalovanej v 4.rade za účelom zistenia, či nespĺňa predpoklady pre oslobodenie od súdnych poplatkov, toto šetrenie bolo neúspešné z dôvodu pasivity žalovanej v 4.rade, ktorá bola zastúpená kvalifikovaným právnym zástupcom a napriek výzve, aby svoje pomery, ktoré odôvodňujú oslobodenie od súdnych poplatkov, špecifikovala, nevykonala tak ani prostredníctvom obdržaného tlačiva o osobných, majetkových a zárobkových pomerov a ani iným spôsobom.
Za tejto situácie, keďže ani z obsahu spisu nevyplývalo splnenie predpokladov pre oslobodenie žalovanej v 4.rade od súdnych poplatkov vzhľadom na jej majetkové pomery tak, ako sú uvedené v odôvodnení uznesenia súdu prvého stupňa, (ďalšie šetrenie nebol súd prvého stupňa povinný vykonávať, keďže išlo o návrhové konanie) , nemal súd prvého stupňa inú možnosť, ako konštatovať nesplnenie predpokladov pre oslobodenie od súdnych poplatkov a žalovanú v 4.rade zaviazať na náhradu trov konania štátu.
Ani v odvolaní, ktoré podala žalovaná v 4.rade prostredníctvom svojho právneho zástupcu, nijako nie sú špecifikované pomery žalovanej v 4.rade zo zreteľa splnenia podmienok pre oslobodenie od súdnych poplatkov. Odvolanie je odôvodnené iba všeobecným konštatovaním, že u žalovanej v 4.rade sú splnené podmienky pre oslobodenie od súdnych poplatkov a žiadosť o zaslanie potvrdenia o osobných a majetkových pomeroch odvolacím súdom je nenáležitá, pretože takáto žiadosť bola už doručená právnemu zástupcovi žalovanej v 4.rade dňa 10.5.2011, od ktorého obdobia mal dostatočný časový priestor, aby zabezpečil deklarovanie týchto pomerov žalovanou v 4.rade a dôkaz o týchto pomeroch zaslal, či už súdu prvého stupňa alebo pripojil k podanému odvolaniu, aby bolo možné dôvodnosť jeho odvolania posúdiť.
Právny zástupca žalovanej v 4.rade teda ani k odvolaniu nepriložil žiaden súhrnný doklad o jej majetkových pomeroch, resp. pomeroch odôvodňujúcich priznanie oslobodenia od súdnych poplatkov, nepriložil tlačivo o osobných, majetkových a zárobkových pomeroch žalovanej v 4.rade, ani iný doklad o týchto pomeroch, teda ani v odvolacom konaní nepreukázal splnenie podmienok pre oslobodenie od súdnych poplatkov, preto ani odvolací súd nemohol dospieť k inému zámeru, čo do nesplnenia predpokladov pre priznanie oslobodenia od súdnych poplatkov.
Z vyššie uvedených dôvodov odvolací súd napadnuté uznesenie súdu prvého stupňa v zmysle ust. § 219 ods. 1 O.s.p. ako vecne správne potvrdil.
O trovách odvolacieho konania bolo rozhodnuté podľa ust. § 224 ods. 1 v spojení s ust. § 142 ods. 1 O.s.p.
Neúspešná žalovaná v 4.rade nemá právo na náhradu trov odvolacieho konania, úspešnému štátu ako účastníkovi konania trovy odvolacieho konania nevznikli, preto súd účastníkom náhradu trov odvolacieho konania nepriznal.
Toto rozhodnutie prijal senátu jednohlasne ( § 3 ods. 9 zák. 757/2004 Z.z.) .